Knap hver anden tyve-årige har ikke været til tandlæge siden de forlod ungdomstandplejen. Nu får de en huskeseddel fra samfundet.

De unge er ikke særligt gode til at komme til tandlægen. Knap halvdelen, 44 pct. af Danmarks 20-årige har ikke været forbi en tandklinik, siden de forlod børne- og ungdomstandplejen. De har altså ikke været til tandeftersyn i over 2 år.

I Region Syddanmark gælder det for 6727 tyve-årige. I Region Midtjylland, hvor Hedensted og Horsens kommuner hører hjemmer, er tallet 6946 - men det skal være slut nu. Nu sender de danske regeioner en påmindelse til de unge om, at det er en god ide, hvis de husker at bestille tid til tandeftersyn.

Ellen Dalsgaard er studerende, og hun fortæller, at hun ikke har været til tandlægen i to år.

Signe Torp har ikke været til tandlæge i et år. Hvorfor hun er malet som en leopard melder historien intet om. Foto: TV SYD

- Det er for dyrt, siger hun og bakkes op af medstuderende Signe Torp, der ikke kan huske, hvornår hun sidst har fået tjekket tænderne.

- Det er måske et år siden. Det er fordi, man selv skal betale, siger Signe Torp.

Det er alt for dyrt. Det er ikke dovenskab. Hvis det var gratis, ville jeg gå til tandlæge Julie Basnov, studerende

Påmindelse til de glemsomme unge

Det er derfor, at mange unge nu får et brev i deres e-boks. Det vil minde dem om, at de nu selv skal huske at bestille tid til tandeftersyn. Det er tanken, at regionerne hvert år vil sende en påmindelse til de glemsomme 20-årige, for at vænne dem til at gå til voksentandpleje.

- Tandlægen er måske ikke den første, man husker at ringe til, når man fylder 18. De fleste har fuld gang i uddannelse, sport og kærester, så derfor vil vi hjælpe med at huske dem på, at de selv skal bestille tid,. Det siger Anders Kühnau, (S), fra Horsens, der er formand for Danske Regioners Løn- og Praksisudvalg og medlem af regionsrådet i Region Midtjylland.

- For dyrt, siger Ellen Dalsgaard Foto: TV SYD

Tandlægeforeningen håber også, at den fælles indsats vil gavne de unges tandsundhed:

- Jeg er glad for, at vi sammen med Danske Regioner nu gør de unge opmærksomme på vigtigheden i at gå regelmæssigt til tandpleje. Den bedste forsikring mod tandsygdomme og store tandregninger er at gå regelmæssigt til tandpleje, siger formanden for Tandlægeforeningen, Freddie Sloth-Lisbjerg.

Er de unge dovne?

TV SYD har også interviewet den 23-årige studerende Julie Basnov, der fortæller, at det er fire år siden, hun har været til tandlæge.

- Det er alt for dyrt. Det er ikke dovenskab. Hvis det var gratis, ville jeg gå til tandlæge, siger Julie Basnov.

Julie Basnov, siger, at det ikke har noget at gøre med dovenskab. Foto: TV SYD

Hun tilføjer, at hun er ’sikker på, at der er noget i vejen med tænderne’, men understreger igen, at tandlæger er for dyre. Men hun og andre unge risikerer bare, at det bliver endnu dyrere.

- Det bliver alt for dyrt for både de unge og for samfundet, hvis de udskyder deres tandlægetjek i årevis, siger Anders Kühnau, (S), Horsens, der er formand for Danske Regioners Løn- og Praksisudvalg, til TV SYD.

Her kan du læse om, hvilken type slik, der er det værste for dine tænder.

Pæne tænder = mindre kontrol

Når de unge kommer til kontrol, vil de – ligesom andre patienter – blive kategoriseret som e ten grønne, gule eller røde patienter afhængigt af, hvor sundt deres tandsæt er. Grupperingen har blandt andet betydning for, hvor ofte de fremover bliver indkaldt til eftersyn: Jo sundere tænder, des mindre behov for hyppig kontrol.

For at nå ud til de unge, lancerer Tandlægeforeningen og Danske Regioner i denne uge også en kampagne på de sociale medier, som forhåbentlig vil hjælpe de unge med at huske at få bestilt en tid til tandundersøgelse.